Broj: 711-I-1207-M-74/19-02-18

Zagreb, 17. svibnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Rikarda Staraja, općinskog načelnika Općine Mošćenička Draga,** za davanjem mišljenja Povjerenstva**,** na 50. sjednici, održanoj dana 17. svibnja 2019.g., daje sljedeće:

**MIŠLJENJE**

**I. Sukladno odredbama ZSSI-a, dužnosnik Rikardo Staraj, općinski načelnik Općine Mošćenička Draga, može osobno sudjelovati u mogućem javnom natječaju za prodaju građevinske zemljišne čestice u vlasništvu Općine Mošćenička Draga za koju je iskazao interes kao investitor te, ukoliko njegova ponuda bude jedina ili najpovoljnija od više ponuda, može od Općine kupiti navedenu nekretninu po cijeni koja je najmanje u visini procijenjene tržišne vrijednosti navedene u natječaju ili po ponuđenoj višoj cijeni, pri čemu je dužan postupati po uputama Povjerenstva iz točke II. ovog mišljenja.**

**II. U cilju učinkovitog izbjegavanja sukoba interesa, očuvanja integriteta i vjerodostojnosti dužnosnika te otklanjanja svake sumnje da je položaj dužnosnika na bilo koji način iskoristio radi ostvarivanja privatnih interesa, upućuje se dužnosnik da se, u slučaju i u opsegu u kojem bi bio nadležan kao općinski načelnik, u cijelosti izuzme od radnji vezanih za donošenje eventualne odluke o prodaji predmetne građevinske zemljišne čestice u vlasništvu Općine Mošćenička Draga, raspisivanje javnog natječaja, rad Komisije za provedbu natječaja, odabir najpovoljnijeg ponuditelja, sklapanje ugovora o kupoprodaji i nadzor provedbe ugovora te da iste poslove povjeri zamjeniku općinskog načelnika, kao i da o okolnosti da je podnio ponudu za predmetnu nekretninu obavijesti Općinsko vijeće Općine Mošćenička Draga te da istu obavijest objavi na službenim mrežnim stranicama Općine.**

Obrazloženje

Zahtjev za davanjem mišljenja Povjerenstva podnio je dužnosnik Rikardo Staraj, općinski načelnik Općine Mošćenička Draga. U knjigama ulazne pošte zahtjev je zaprimljen pod brojem 711-U-1869-M-74/19-01-4, dana 2. svibnja 2019.g., povodom kojeg se vodi predmet broj: M-74/19.

Člankom 3. stavkom 1. točkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da je Rikardo Staraj u mandatu 2013.-2017. obnašao dužnost zamjenika općinskog načelnika Općine Mošćenička Draga, dok u mandatu 2017.-2021. obnaša dužnost općinskog načelnika iste općine. Stoga je Rikardo Staraj, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva.

Dužnosnik u predmetnom zahtjevu navodi da je Povjerenstvu 3. listopada 2018. podnio zahtjev za davanje mišljenja o postojanju sukoba interesa vezano za mogućnost podnošenja zahtjeva Općini za davanje suglasnosti za dobivanje građevinske dozvole na nekretninama u vlasništvu dužnosnika, ali i na dijelu nekretnine k.č. ……… k.o. Draga u vlasništvu Općine Mošćenička Draga. Dužnosnik ističe da je već u tom zahtjevu napomenuo da je spreman, nakon dobivanja građevinske dozvole, kupiti dio zemljišta oznake k.č. ……….. k.o. Draga površine 30 m2 u vlasništvu Općine Mošćenička Draga, koje će temeljem parcelacije biti sastavni dio novoformirane građevinske parcele oznake k.č. ………. k.o. Draga, a u svrhu realizacije projekta rekonstrukcije poslovne građevine u obiteljsku kuću i izgradnje bazena. Dužnosnik napominje i da je u privitku tog zahtjeva već dostavio zahtjev za davanje suglasnosti za ishodovanje građevinske dozvole i geodetski projekt iz kojih je vidljivo da bi buduću građevinsku česticu činile k.č. …. i dio k.č. …… k.o. Draga, obje u vlasništvu dužnosnika, te dio k.č. …….. k.o. Draga površine 30 m2 u vlasništvu Općine Mošćenička Draga.

Nadalje, dužnosnik napominje da je Povjerenstvo dalo Mišljenje broj: 711-I-1690-M-126/18- 06-16 od 16. studenog 2018., kojim je konstatirano da dužnosnik može, za potrebe rekonstrukcije poslovne građevine u obiteljsku kuću i izgradnju projekta na k.č. …….. k.o. Draga, Općini Mošćenička Draga podnijeti zahtjev za davanje suglasnosti za dobivanje građevinske dozvole za nekretninu u mom vlasništvu i za nekretninu na k.č. …. k.o. Draga u vlasništvu Općine Mošćenička Draga, uz obvezu postupanja po uputama Povjerenstva danim u citiranom Mišljenju. Pri tome je Povjerenstvo dalo uputu dužnosniku da činjenice o svom Geodetskom projektu deklarira Općinskim vijećnicima Općine Mošćenička Draga i na intemetskim stranicama Općine Mošćenička Draga, te da se izuzme od svakog, pa i posrednog, odlučivanja u postupku i provedbi davanja suglasnosti za dobivanje građevinske dozvole. Točkom III. izreke Mišljenja dana je uputa dužnosniku da je obvezan, ukoliko dobije građevinsku dozvolu za svoj projekt i bude namjeravao otkupiti zemljište u vlasništvu Općine Mošćenička Draga, u kojem tijelu obnaša dužnost općinskog načelnika, o tome ponovno zatražiti mišljenje Povjerenstva, odnosno suglasnost za eventualnu kupoprodaju.

Nadalje, dužnosnik navodi da je, postupajući po uputama Povjerenstva danim u predmetnom Mišljenju, dana 21. siječnja 2019. podnio Općini Mošćenička Draga kao vlasniku k.č. ……… k.o. Draga, koja će se uključiti u novoformiranu građevinsku česticu k.č….. k.o. Draga, zahtjev za davanje pisane suglasnosti za dobivanje građevinske dozvole za projekt „Rekonstrukcija poslovne građevine u obiteljsku kuću i izgradnja bazena“ na k.č. ……. k.o. Draga. Dužnosnik navodi da je u tom zahtjevu napomenuo da je zainteresiran, nakon dobivanja građevinske dozvole, kupiti dio zemljišta oznake k.č. ……. k.o. Draga površine 30 m.2 u vlasništvu Općine Mošćenička Draga, koje će temeljem parcelacije biti sastavni dio novoformirane građevinske parcele na kojoj će se izvršiti rekonstrukcija poslovne građevine u obiteljsku kuću i izgradnja bazena, uz provođenje postupka propisanog Odlukom o uvjetima, načinu i postupku raspolaganja nekretninama u vlasništvu Općine Mošćenička Draga („Službene novine Primorsko-goranske županije" broj 5/11 i 18/11).

Nadalje, dužnosnik navodi da je, sukladno uputama iz Mišljenja Povjerenstva, a u cilju postupanja sukladno načelima djelovanja, činjenice o svom Geodetskom projektu deklarirao odnosno obrazložio u objavi na internetskim stranicama Općine Mošćenička Draga *www.moscenicka-draga.hr* te članovima Općinskog vijeća Općine Mošćenička Draga na sjednici održanoj 29. siječnja 2019.g. Dužnosnik je Zahtjev za davanje pisane suglasnosti za dobivanje građevinske dozvole, kao i dokaz o objavi na internetskoj stranici Općine Mošćenička Draga i zapisnik sa sjednice Općinskog vijeća Općine Mošćenička Draga dostavio u prilogu.

Nadalje, dužnosnik u zahtjevu ističe da se Odlukom KLASA: 943-01/18-01/3, URBROJ: 2156/03-01-19-7 od 22. siječnja 2019., (koju je priložio zahtjevu), kao općinski načelnik Općine Mošćenička Draga, izuzeo od svih radnji te svih oblika neposrednog i posrednog sudjelovanja, odlučivanja i donošenja odluke u postupku i provedbi davanja suglasnosti za ishođenje građevinske dozvole za k.č. ….. k.o. Draga u vlasništvu Općine Mošćenička Draga, prema predmetnom Geodetskom projektu te da je istom Odlukom ovlastio dužnosnicu Lucianu Sterle Peruch, zamjenicu općinskog načelnika Općine Mošćenička Draga, za zastupanje Općine Mošćenička Draga u predmetu izdavanja građevinske dozvole pred tijelom nadležnim za izdavanje građevinske dozvole te na donošenje svih odluka u okviru nadležnosti općinskog načelnika u postupku davanja predmetne suglasnosti Općine Mošćenička Draga za ishođenje građevinske dozvole.

Dužnosnik nadalje navodi da je Zaključkom zamjenice Općinskog načelnika Općine Mošćenička Draga od 30. siječnja 2019. Općina Mošćenička Draga kao vlasnik k.č. ….. k.o. Draga dala suglasnost za izdavanje građevinske dozvole za rekonstrukciju poslovne građevine u obiteljsku kuću i izgradnju bazena na novoformiranoj k.č. ….. (nastaje od k.č. ……, dijela k.č. …… i dijela k.č. …….) k.o. Draga, prema Glavnom projektu Z.O.P. GP-02-17 izrađenom u veljači 2018. godine po društvu ORGANICARCH d.o.o. Navodi da je Primorsko-goranska županija, Upravni odjel za prostorno uređenje, graditeljstvo i zaštitu okoliša, Ispostava u Opatiji izdala je građevinsku dozvolu KLASA: UP/I-361 -03/18-06/62, URBROJ: 2170/1-03-06/5-19-7 od 19. veljače 2019. u kojoj je dužnosnik naveden kao investitor, a kojom je dozvoljena rekonstrukcija postojeće poslovne građevine u obiteljsku kuću i izgradnja bazena, na k.č. …… (nastala od k.č. ……, dijela k.č. ……. i dijela k.č. ………) k.o. Mošćenička Draga.

Nadalje, navodi da je, nakon izdavanja predmetne građevinske dozvole provedena parcelacija te je formirana k.č. …… k.o. Draga površine 30 m2, koja je u vlasništvu Općine Mošćenička Draga (nastala od k.č. …… k.o. Draga). Napominje da novoformirana k.č. …….. k.o. Draga u naravi predstavlja neuređeno zemljište koje sukladno važećem prostornom planu ulazi u građevinsko područje (očitovanje Općine Mošćenička Draga KLASA: 943-01/18-01/31, URBROJ: 2156/03-01-18-4 od 31. listopada 2018. dostavlja u prilogu).

Dužnosnik navodi da, u svrhu formiranja građevinsku česticu, koja će nastati spajanjem k.č. ….. i k.č. …… k.o. Draga u njegovom vlasništvu te k.č. ……… k.o. Draga u vlasništvu Općine Mošćenička Draga, i gradnje prema izdanoj građevinskoj dozvoli, ima namjeru izvršiti otkup novoformirane k.č. …… k.o. Draga površine 30 m2, u vlasništvu Općine Mošćenička Draga te da bi stoga uputio zahtjev za otkup ove čestice Općini odnosno izvjestio Općinu o toj namjeri.

Dužnosnik ukazuje da, sukladno članku 48. stavku 1. točki 5. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17.), općinski načelnik odlučuje o stjecanju i otuđivanju nekretnina i pokretnina jedinice lokalne odnosno područne (regionalne) samouprave i drugom raspolaganju imovinom u skladu s tim Zakonom, Statutom jedinice i posebnim propisima. Ujedno, ističe se da, sukladno članku 46. stavku 4. točki 4. i 5. Statuta Općine Mošćenička Draga („Službene novine Općine Mošćenička Draga“ broj 3/18., 15/18.), općinski načelnik upravlja nekretninama, pokretninama i imovinskim pravima u vlasništvu Općine Mošćenička Draga te odlučuje o stjecanju i otuđivanju nekretnina i pokretnina i drugom raspolaganju imovinom Općine Mošćenička Draga pojedinačne vrijednosti do 70.000,00 kuna, dok Općinsko vijeće donosi, između ostalog, odluku o stjecanju i otuđenju pokretnina i nekretnina i raspolaganju ostalom imovinom u visini pojedinačne vrijednosti više od 70.000,00 kuna. Dužnosnik zaključuje da bi odlučivanje o prodaji predmetne nekretnine, sukladno Statutu Općine Mošćenička Draga, ovisno o procijenjenoj vrijednosti nekretnine po ovlaštenom sudskom vještaku, bilo u nadležnosti Općinskog vijeća ili općinskog načelnika.

Nadalje, u zahtjevu se ukazuje da, sukladno članku 391. stavku 1. Zakona o vlasništvu i drugim stvarnim pravima („Narodne novine“ broj 91/96., 68/98., 137/99., 22/00., 73/00., 129/00., 114/01., 79/06., 141/06., 146/08., 38/09., 153/09., 143/12., 152/14.) nekretninu u vlasništvu jedinica lokalne samouprave i jedinica područne (regionalne) samouprave tijela nadležna za njihovo raspolaganje mogu otuđiti ili njome na drugi način raspolagati samo na osnovi javnog natječaja i uz naknadu utvrđenu po tržišnoj cijeni, ako zakonom nije drukčije određeno. S tim u vezi, u zahtjevu se navodi da, sukladno članku 2. Odluke o uvjetima, načinu i postupku raspolaganja nekretninama u vlasništvu Općine Mošćenička Draga („Službene novine Primorsko-goranske županije“ broj 5/11. i 18/11.), nekretnine u vlasništvu Općine nadležna tijela mogu otuđiti ili njima na drugi način raspolagati samo na osnovi javnog natječaja i uz naknadu utvrđenu po tržišnoj cijeni, osim u slučajevima kad je to zakonom drukčije određeno.

Slijedom svega navedenog, dužnosnik podnosi zahtjev za davanjem mišljenja u svezi podnošenja Općini Mošćenička Draga zahtjeva za kupnju nekretnine k.č. ……… k.o. Draga od 30 m2 u vlasništvu Općine Mošćenička Draga odnosno radi davanja suglasnosti za realiziranje kupoprodaje nakon provođenja postupka propisanog Zakonom o vlasništvu i drugim stvarnim pravima i Odlukom o uvjetima, načinu i postupku raspolaganja nekretninama u vlasništvu Općine Mošćenička Draga te napominje da smatra da ničim nije ugrožen javni interes.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Napominje se da se odredbe članka 17. ZSSI-a, koje propisuju striktnu zabranu stupanja u poslovni odnos s tijelom u kojem dužnosnik obnaša dužnost, odnose samo na poslovne subjekte u vlasništvu dužnosnika (trgovačka društva, obrte i slično), a ne na dužnosnike kao fizičke osobe.

Povjerenstvo je izvršilo uvid u dokumentaciju dostavljenu uz zahtjev te zaključilo da ista potvrđuje točnost gore citiranih navoda dužnosnikova zahtjeva za mišljenjem. Ujedno je imalo na umu da je dužnosnik već prilikom podnošenja zahtjeva od 3. listopada 2018. za davanjem mišljenja Povjerenstva dužnosnik deklarirao namjeru za otkupom dijela predmetne nekretnine u vlasništvu Općine Mošćenička Draga u površini od 30 m2.

Povjerenstvo je prilikom davanja ovog mišljenja imalo u vidu relevantne zakonske odredbe i odredbe općih akata Općine Mošćenička Draga, koje je dužnosnik citirao u zahtjevu.

Pored navedenog, Povjerenstvo uzima u obzir da, sukladno članku 6. stavku 1. Odluke o uvjetima, načinu i postupku raspolaganja nekretninama u vlasništvu Općine Mošćenička Draga (donesena od strane Općinskog vijeća), odluku o raspisivanju javnog natječaja za prodaju nekretnina donosi tijelo koje je nadležno za odluku o prodaji (ovisno o procijenjenoj tržišnoj vrijednosti nekretnine). Nadalje, člankom 8. iste Odluke propisano je da se početna vrijednost nekretnine utvrđuje kao tržišna vrijednost na osnovu procjene ovlaštenog sudskog vještaka odgovarajuće struke, a da početna vrijednost ne može biti manja, ali može biti viša od procjene vještaka.

Nadalje, sukladno članku 14. stavku 3. iste Odluke, u slučaju primitka dviju ili više ponuda s istim ponuđenim iznosom prednost ima ponuda koja je prva zaprimljena.

Sukladno članku 15. iste Odluke, natječajni postupak provodi Komisija koja se sastoji od 4 člana koje imenuje Općinsko vijeće.

Uvidom u objave na službenim mrežnim stranicama Općine Mošćenička Draga utvrđeno je da u trenutku davanja ovog mišljenja, još nije objavljen javni natječaj za prodaju predmetne nekretnine.

Povjerenstvo upućuje dužnosnika da, iako se na ovu situaciju ne primjenjuje izričita zabrana poslovnog odnosa iz članka 17. ZSSI-a, dužnosnik se povodom činjenice da obnaša dužnost općinskog načelnika Općine u čijem je vlasništvu nekretnina za koju je osobno zainteresiran, nalazi u situaciji potencijalnog sukoba interesa te da je dužan poduzeti mjere kako bi prevenirao nastanak stvarnog sukoba interesa i zaštitio vlastitu vjerodostojnost i povjerenje građana u nepristrano obnašanje dužnosti odnosno da bi otklonio svaku sumnju da je položaj dužnosnika na bilo koji način iskoristio radi ostvarivanja privatnih interesa.

U tu svrhu dužnosnik treba primijeniti viši standard rezervacije vlastitih prava nego što bi mu pripadale kao natjecatelju u natječaju koji će provesti Općina radi prodaje nekretnine za koju je zainteresiran, a vezano za kriterij vremena podnošenja ponude na natječaj kao kriterija prednosti kod odabira ponude, imajući u vidu da kao općinski načelnik ima prednost u vidu prethodnog saznanja da će natječaj biti raspisan.

Stoga Povjerenstvo zaključuje da, sukladno odredbama ZSSI-a, dužnosnik može osobno sudjelovati u mogućem javnom natječaju za prodaju građevinske zemljišne čestice u vlasništvu Općine Mošćenička Draga za koju je iskazao interes kao investitor, ali da može od Općine kupiti navedenu nekretninu ukoliko njegova ponuda bude jedina ili najpovoljnija od više ponuda i to po cijeni koja je najmanje u visini procijenjene tržišne vrijednosti navedene u natječaju ili po ponuđenoj višoj cijeni.

Nadalje, upućuje se dužnosnik da se, u slučaju i u opsegu u kojem bi bio nadležan kao općinski načelnik (ovisno o procijenjenoj vrijednosti nekretnine), u cijelosti izuzme od radnji vezanih za donošenje eventualne odluke o prodaji predmetne građevinske zemljišne čestice u vlasništvu Općine Mošćenička Draga, raspisivanje javnog natječaja, rad Komisije za provedbu natječaja, odabir najpovoljnijeg ponuditelja, sklapanje ugovora o kupoprodaji i nadzor provedbe ugovora te da iste poslove povjeri zamjenici općinskog načelnika, sukladno članku 43. stavku 2. Zakona o lokalnoj i područnoj (regionalnoj) samoupravi.

Konačno, radi postizanja pune transparentnosti i zaštite vlastite vjerodostojnosti, upućuje se dužnosnik da o okolnosti da je podnio ponudu za predmetnu nekretninu obavijesti Općinsko vijeće Općine Mošćenička Draga te da istu obavijest objavi na službenim mrežnim stranicama Općine.

Slijedom navedenog, Povjerenstvo je dalo mišljenje kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Rikardo Staraj, elektroničkom dostavom

2. Objava na internetskoj stranici Povjerenstva

3. Pismohrana